Boek propvol stories oor Baviaanskloof | News24
Boek propvol stories oor Baviaanskloof
Daar is 'n mooi wat homself net nie laat afneem of opneem nie. Jy kan dit net onthou.
Dit is die diep klowe waarin oeroue natuurgeheimenisse vir ewig sal skuil, Enon- konglomeraat wat saam met die sonskakerings speel, berge wat die hemel se voete kielie, die Willomore- seder wat aan hoë krans klou en die bobbejaan wat blinkboud verbywoerts.
Ja, dis die Baviaanskloof se mooi. Die plek waar daar ook mense bly. Hulle wie se stories jy nooit kan oorvertel nie, want g'n mens kan só lekker vertel soos 'n Baviaansklower nie. Jy kry hierdie mense nog in die "ware" gedeelte van die Baviaanskloof. Die een wat jy van Willowmore se kant van die N9 af met selfs 'n plat karretjie kan binnery. En dan slingerkuier jy tot by Zandvlakte net voor die Wildernisgebied waar daar nie meer stories oor koek en tee of iets sterkers is nie.
'n Week in die Baviaanskloof is 'n jaar te min, want nes jy dink jy weet nou alles, blom die klapperbos, die wildemalva, kom die water, loop al die driwwe en vertel iemand jou nog 'n ding. Die geskiedenis daar is nié handboekgoete nie, dit lê nog op die tong.
Die verhaal van die bees, die "arumplane" en "snapfouter" moet jy maar self by Boetie Terblanche loop haal. Kyk na sy hande terwyl hy praat – daai goed is groter as n lorrie se wieldoppe. En as jy op Zandvlakte kom, kyk ook na Pieter Kruger se hande terwyl hy van spekboom, waterboerdery en wat nog vertel. Dis twee volmane met vingers daai.
Sorry, ek dwaal af, maar dit is noodsaaklike detail vir die Baviaanskloofbesoeker om te wys dat dit só gaan in die kloof - een aspek maak altyd die volgende oop. En ongelukkig het die ware geskiedenis altyd op die grond bly lê.
Nie meer nie. Daar is nou 'n boek wat kort en kragtig, met foto's toegelig, die geskiedenis soos dit uit die ware Baviaansklowers se monde kom, vertel.
"Dis 'n reis-atlas," het Charl Nortjé dit die beste opgesom. Jip, hy is PH Nortjé, die skrywer, se jongste seun. PH Nortje, gebore op die Baviaanskloofplaas Klipfontein, is die man wat die ware karakter van die kloof deur sy boeke aan die res van die land bekendgestel het.
Charl en sy broers Francois en Pierre was ook daar in Beaconsnek se groot skuur waar Baviaanskloof, 'n Kultuurhistoriese oorsig van Nuwekloof tot Kruisrivier, sopas uitgereik is.
En wat sou ons hoor toe sy broer Charl net so bietjie meer van pa PH by die boekbekendstelling praat? "My pa het nie die kloof so goed geken (soos die boek) nie. Ons, wat baie met my pa hiernatoe gekom het, het nie eers van al hierdie wonderlike dinge geweet nie!"
Dis glad nie 'n skandelike geheim wat Charl "onthul" nie. Dis maar hoe dit gaan in die Baviaanskloof. Een plek, plaas of storie bied reeds só baie, jy bly net daar. Maar dankietog die meeste boere, eens net manne van die grond, doen nou ook die "kytering-ding" soos Boetie Terblanche die kloof se gasvryheidsbedryf noem....want nou kán daar goed gekuier word.
Maar lang storie kort, loop kry die boek, bestudeer dit, beplan jou roete, die "kuier-paaiemente"en ek waarborg jou, 'n hele nuwe lewe sal dan begin. Colijn Scheltema en Naomi Haupt, samestellers van die boek, het voortreflike werk gedoen.